สรรพากรให้ผ่อนภาษี 3 งวด
กรมสรรพากรให้ผ่อนภาษี3งวดสำหรับคนยื่นแบบภ.ง.ด.90,91ผ่านอินเทอร์เน็ต
23 ก.พ. 2555

กรมสรรพากรให้ผ่อนภาษี3งวดสำหรับคนยื่นแบบภ.ง.ด.90,91ผ่านอินเทอร์เน็ต  
นางจิตรมณี สุวรรณพูล รองอธิบดีกรมสรรพากรในฐานะโฆษกกรมสรรพากรเปิดเผยว่า “กรมสรรพากรได้เปิดบริการผ่อนชำระภาษีเงินได้บุคคลธรรมดาปีภาษี 2554 ผ่านอินเทอร์เน็ตทางเว็ปไซต์กรมสรรพากร www.rd.go.th ซึ่งเป็นการเพิ่มทางเลือกให้กับผู้เสียภาษีที่ยื่นแบบแสดงรายการภาษีเงินได้บุคคลธรรมดาผ่านทางอินเทอร์เน็ต เริ่มให้บริการตั้งแต่วันที่ 1 กุมภาพันธ์ 2555 เป็นต้นไป โดยมีเงื่อนไขการให้บริการดังนี้
1. ยื่นแบบ ภ.ง.ด.90/91 ผ่านอินเทอร์เน็ต มีภาษีต้องชำระจำนวน 3,000.-บาทขึ้นไป สามารถผ่อนชำระภาษีได้ 3 งวด งวดละเท่า ๆ กัน โดยไม่มีเงินเพิ่ม
2. การชำระภาษีงวดที่ 1 พร้อมการยื่นแบบฯ ต้องชำระภายในวันที่ 31 มีนาคม ผ่านช่องทางอิเล็กทรอนิกส์เท่านั้น ได้แก่ บัตรเครดิตบนอินเทอร์เน็ต, ATM, Tele-Banking/Phone, Internet Banking, Mobile Banking, Counter Service และ Pay at Post
3. การชำระภาษีงวดที่ 2, 3 ต้องชำระภายในวันที่ 30 เมษายน และ 31 พฤษภาคม ตามลำดับ โดยสามารถชำระภาษีได้ 2 ช่องทาง1) ชำระภาษีผ่านช่องทางอิเล็กทรอนิกส์ ทางเว็ปไซต์กรมสรรพากร www.rd.go.th &gt;เลือก “ยื่นแบบผ่านอินเทอร์เน็ต” &gt;เลือก “การผ่อนชำระภาษีเงินได้บุคคลธรรมดา ปีภาษี 2554”
2) ชำระภาษีที่สำนักงานสรรพากรพื้นที่สาขา (กรณีนี้ไม่สามารถชำระผ่านบัตรเครดิต หรือบัตร Tax Smart Card ได้)
หากเลือกชำระงวดที่ 2 ที่สำนักงานสรรพากรพื้นที่สาขาแล้ว งวดที่ 3 ก็ต้องชำระที่สำนักงานสรรพากรพื้นที่สาขาเท่านั้น ไม่สามารถกลับมาเลือกชำระผ่านช่องทางอิเล็กทรอนิกส์ได้
4. กรณีผู้มีเงินได้มีคู่สมรสและคู่สมรสมีเงินได้แยกคำนวณภาษีในแบบ ภ.ง.ด.90 หากฝ่ายใดฝ่ายหนึ่งหรือทั้งสองฝ่ายมีภาษีต้องชำระ 3,000.-บาทขึ้นไป แต่ละฝ่ายมีสิทธิเลือกที่จะผ่อนชำระภาษีได้”